**Gamtos mokslų specialieji moduliai aukštesniųjų gebėjimų turintiems mokiniams**

Aukštesniųjų gebėjimų mokiniams gamtamoksliniam ugdymui parengta 19 modulių, iš jų 4 moduliai (apie 9 ak. val.) pradinio ugdymo 3 – 4 klasėms, 15 modulių (apie 35 ak. val.) pagrindinio ugdymo 5 – 8 klasėms. Prie modulių pateiktos metodinės rekomendacijos mokytojams, kuriose nurodyta:

1) kuriems mokinių gebėjimams (pagal Bendrąsias pradinio/pagrindinio ugdymo programas) skiriama ugdyti;

2) raktiniai žodžiai;

3) modulio taikymo rekomendacijos;

4) atsakymų gairės;

5) esant poreikiui rekomenduojami informaciniai šaltiniai.

Modulių tematika parinkta pagal Bendrąsias programas orientuojantis į gilesnį supratimą, turimų žinių ir gebėjimų plėtojimą. Rengiant modulių užduotis didelis dėmesys skirtas gamtos mokslų tyrimų dėmeniui bei integracijai tiek teminei, tiek tarp atskirų gamtos mokslų dalykų, tiek su kitais mokomaisiais dalykais, pvz. matematika, kalba ir pan. Moduliams pritaikytas struktūrinės užduoties formatas: pateikiama įvestis bei kita reikalinga informacija ir klausimai nuo lengvesnių link sudėtingesnių. Įvestims parinktas įtraukiantis, skatinantis žingeidumą, susietas su gyvenimu kontekstas, mokinių prašoma analizuoti bei interpretuoti duomenis, modelius, neįprastas situacijas,  palyginti bei įvertinti prieštaringas nuomones, patiems pateikti ar papildyti modelius.

Moduliai skirti kaip mokomoji medžiaga aukštesniųjų gebėjimų mokiniams naudoti papildomai pamokose ar namuose. Modulius atsižvelgiant į situaciją galima naudoti tiek žemesnėse, tiek aukštesnėse klasėse nei pateikta metodinėse rekomendacijose. Vienas modulis gali būti pritaikomas mokantis ne vienos, o kelių gamtos mokslų temų, kaip ir skirtingų gamtos mokslų dalykų pamokose vyresnėse klasėse.

Moduliai išbandyti 30 mokyklų. Iš mokytojų refleksijų matyti, kad mokiniams patinka užduotys su įvestimis, kuriose jie gali sužinoti naujų dalykų (ne tikrinančios užduotys, bet mokančios). Labiausiai mokinius įtraukia atviro tipo klausimai, kuriuose ne tikrinamos žinios, o reikalaujama mąstymo, kūrybiškumo.